paragraph_text: Most Abrišam (perz. پل ابریشم; Pol-e Abrišam, dosl. Svileni most) je viseći most u Teheranu, prvi takve vrste u iranskom glavnom gradu. Nalazi se oko 100 m južno od nebodera IRISL-a i premošćuje gradsku autocestu Šahid Hemat. Most se nalazi u gradskoj četvrti Abas-Abad odnosno u 7. kotaru na sjeveroistoku grada. Proteže se u smjeru sjever−jug i namijenjen je isključivo za pješački promet, a njime su povezane dvije velike zelene površine koje pripadaju Parku vode i vatre (perz. Bustan-e Ab va Ataš) gdje se nalaze još dva istoimena pješačka mosta. Most Abrišam su kasnih 2000-ih projektirali i izgradili domaći iranski stručnjaci, a u promet je pušten 7. srpnja 2009. godine. Glavna suradnička tvrka bila je kineski proizvođač kablova Liuzhou OVM. Konstrukcija mosta sastoji se od nakošenog pilona na sjevernoj strani, a pješačka staza pridržana je pomoću 20 kablova sastavljenih od 12 žica (Ø15,24 mm) simetrično raspoređenih na obje strane (4 x 5). Duljina najdužeg kabela je 53 m, a najkraćeg 20 m. Visina pilona iznosi 39,55 m, širina pješačke staze 10,5 m, a najveći raspon mosta je 132,85 m. Rasvjeta je instalirana uz ogradu i u podu.